DECRETO 147/2004, do 25 de xuño, polo que se declara a urxente ocupación, para efectos de expropiación forzosa, polo Concello da Guarda, dos bens e dereitos necesarios para a realización das obras do proxecto de senda litoral das faldras de Santa Trega e protección dunar da praia de Camposancos.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 09/07/2004

O Concello da Guarda, en sesión do día vinte e cinco de abril de dous mil tres, aprobou o proxecto de senda litoral das faldras de Santa Trega e protección dunar da praia de Camposancos e, na sesión do seis de outubro de dous mil tres, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Por parte do Concello da Guarda foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día dez de maio de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable, expresando que as obras que se realizarán no que se refire aos aparcadoiros non deberán ter as características de urbanización. Este informe informe tivo entrada no rexistro xeral da Consellería de Xustiza, Interior e Administración Local o día vinte e tres de abril de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, motivada fundamentalmente, segundo sinala o Concello, en que a actuación vén dada pola necesidade de ter un acceso á zona marítimo-terrestre da desembocadura do río Miño, na que se producen moitos accidentes marítimos, e que precisa dunha fácil entrada para operacións de rescate-salvamento, e así mesmo, poder optimizar un mellor control coa vixilancia e a facilidade nos traballos de limpeza, rescate e salvamento, no suposto de accidentes, así como poder ter un fácil acceso e inmediatez en caso de incendios en zona de monte baixo.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día vintecinco de xuño de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello da Guarda para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de senda litoral das faldras de Santa Trega e protección dunar da praia de Camposancos, debendo, de ser o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e cinco de xuño de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local